So hanteer jy jou kind se moeilike vrae - Jou Gesin | Solidariteit WêreldJou Gesin | Solidariteit Wêreld
Tuis › Artikels › So hanteer jy jou kind se moeilike vrae
So hanteer jy jou kind se moeilike vrae
Ouers kan gewoonlik nie wag dat hul peuters begin praat nie. Maar ons vergeet dat taalontwikkeling gepaard gaan met moeilike en soms ongemaklike vrae. Kinders is van nature nuuskierig en eindelose vrae is ʼn noodsaaklike deel van hul ontwikkeling.
Volgens dr Miriam Stoppard, outeur van “Questions Children Ask and How to Answer Them”, is die eerste goue reël om kinders se vrae so eerlik moontlik te antwoord, sodat hulle die vrymoedigheid sal hê om in die toekoms weer te vra. Sy beveel aan dat jy begin met ’n eenvoudige antwoord en dan vasstel of jou kind tevrede is daarmee. Indien sy voortgaan met dit waarmee sy besig was, aanvaar dat jou antwoord vir eers bevredigend is. Indien sy egter steeds ongelukkig of onseker voorkom, vra of sy nog iets wil vra. Indien wel, probeer weer om na die beste van jou vermoë haar vraag te beantwoord.
Die mees algemene vrae wat jong kinders vra, met moontlike antwoorde
Hierdie is dikwels die eerste vraag wat klein kinders vra. Die eenvoudigste en bevredigendste antwoord is: “Jy is in Mamma se maag gemaak en het veilig daar gegroei totdat dit tyd was vir jou om gebore te word.”
Vrae oor gestremde persone, soos: “Waarom kan die oom nie sien nie?”
Kinders aanvaar andersheid gewoonlik makliker as wat ons besef. Vertel vir haar dat mense se liggame verskillend is en dat mense wat gestremd is, so gebore is of dat hulle miskien weens ’n siekte of ongeluk so geraak het. Kweek empatie.
Waarom is daardie tannie so vet?
Weereens sal ’n eenvoudige antwoord voldoende wees, soos byvoorbeeld dat mense verskillende groottes en vorms het. Dis onnodig en onsensitief om te sê dat dit is omdat die persoon te veel eet (wat moontlik nie eers waar is nie).
Waarom bly Pappa nie meer by ons nie?
Om jou kinders teen die seer van ’n egskeiding te beskerm, is moeilik vir ouers. Sê dat daar te veel goed is waaroor Pappa en Mamma nie saamstem nie en dat dit beter is dat julle nie meer saam in dieselfde huis woon nie. Moenie die ander ouer beswadder nie, selfs al voel jy hoe negatief teenoor jou (voormalige) huweliksmaat. Stel jou kind gerus dat sy nie die oorsaak van die skeiding is nie en dat julle albei steeds baie lief vir haar is. Beklemtoon dat sy steeds albei haar ouers gereeld sal sien.
Gaan ek doodgaan?
Kinders jonger as vyf jaar het nog nie so ’n goeie tydsbegrip nie. Daarom is ’n eenvoudige antwoord soos: “Alles wat leef gaan uiteindelik dood, maar jy gaan nog lank leef” voldoende.
Waarom mag ander mense nie my privaatdele sien nie?
Sê vir haar dat ons dit vir dinge gebruik wat ons nie voor ander mense doen nie, soos om te bad of die toilet te gebruik. Dis ook waarom ons dit privaatdele noem. Ons mag nie dat enigiemand anders as Mamma en Pappa of ’n dokter dit sien nie en niemand mag ons daar aanraak nie. Benut ook die geleentheid om haar te waarsku dat sy vir jou moet vertel, sou enigiemand probeer om haar privaatdele aan te raak.
Waarom het my maatjie baie meer speelgoed as ek?
Ouers mag besluit waarop hulle geld wil bestee. Jou maatjie se mamma en pappa bestee meer geld aan speelgoed vir hul kinders as wat ons doen. Jy mag dalk jaloers voel, maar om meer speelgoed te hê gaan jou nie ’n gelukkiger kind maak nie.
Waarom moet ek vroeër as julle gaan slaap?
Kinders moet genoeg slaap sodat hul lyfies en brein kan rus omdat dit deur die dag so hard werk. Jy leer deur die dag meer as Mamma en Pappa, daarom moet jy vroeër as ons gaan slaap sodat jy more nog beter kan leer en jou lyfie harder kan werk
Die vrae wat jou kind kan vra, is eindeloos en sal ook van kind tot kind verskil. Onthou, jy hoef nie al die antwoorde te hê nie. Wees eerlik as jy nie onmiddellik kan antwoord nie; sê dat jy sal uitvind en kom so gou moontlik na jou kind terugkom met ’n antwoord. As jy vergeet, sal sy jou waarskynlik herinner. Soms moet jy jou ouerlike instink of oortuigings betreffende ’n saak volg om ’n vraag te antwoord. Op vrae wat kennis oor ’n onderwerp vereis, is inligting meestal beskikbaar. Google of besoek jou plaaslike biblioteek as jy nie die antwoord ken nie.
Raadpleeg gerus die bronne hieronder vir nog vrae waarmee jou kind jou kan peper, en moontlike antwoorde daarop.
Geniet hierdie fase in jou kind se lewe. Jy leer moontlik ook iets nuuts of ontdek die wêreld opnuut deur die oë en die vrae van jou kind.